ATP30 มั่นใจรายได้ปีนี้โตตามเป้า 15% คาดสรุปเจรจาลูกค้าใหม่ 5 รายภายใน Q4
ATP30 มั่นใจรายได้ปีนี้โตตามเป้า 15% คาดสรุปเจรจาลูกค้าใหม่ 5 รายภายใน Q4/59 เริ่มรับรู้รายได้ Q1/60
10 พ.ย. 2559

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า บริษัทอยู่ระหว่างการเข้าเสนองานกับลูกค้ารายใหม่จำนวน 5 ราย คาดว่าจะได้ข้อสรุปในช่วงไตรมาส 4/59 และจะสามารถให้บริการและรับรู้รายได้ในช่วงไตรมาส 1/60  ทำให้บริษัทมั่นใจว่ารายได้ของ ATP30 ในปีนี้จะเติบโตได้ตามเป้าหมายที่วางไว้ไม่น้อยกว่า 15% และส่งผลถึงทิศทางการเติบโตที่ดีในปี 60
นอกจากนี้ บริษัทยังได้รับความเชื่อมั่นและความไว้วางใจจากลูกค้าปัจจุบันที่ให้บริการจนครบสัญญา 2 รายที่ล่าสุดต่อสัญญาการใช้บริการอีกเป็นระยะเวลา 3 ปี พร้อมเพิ่มจำนวนเส้นทางเพิ่มอีก 4 เส้นทางและเพิ่มจำนวนรถรับส่งพนักงานรวม 4 คัน
สำหรับผลประกอบการงวดไตรมาส 3/59 บริษัทมีรายได้จากการให้บริการ 79.35 ล้านบาท เพิ่มขึ้น 16.83% จากช่วงเดียวกันของปีก่อน และมีกำไรสุทธิ 7.94 ล้านบาท เพิ่มขึ้น 293.07% จากช่วงเดียวกันของปีก่อน ผลักดันให้ผลประกอบการงวด 9 เดือนแรกปีนี้ มีรายได้จากการให้บริการ 223.60 ล้านบาท เพิ่มขึ้น 13.55% จากช่วงเดียวกันของปีก่อน และมีกำไรสุทธิ 18.46 ล้านบาท เพิ่มขึ้น  204.77% จากช่วงเดียวกันของปีก่อน
ทั้งนี้ บริษัทมีความสามารถในการทำกำไรดีขึ้นและทำนิวไฮมาอย่างต่อเนื่อง เป็นผลจากการบริหารจัดการที่ดี ส่งผลให้กำไรขั้นต้นงวด 9 เดือนแรกปีนี้เพิ่มขึ้นอยู่ที่ 53.26 ล้านบาท หรือคิดเป็นอัตรากำไรขั้นต้น 23.82% เมื่อเทียบกับงวดเดียวกันของปีก่อนที่มีกำไรขั้นต้น 43.30 ล้านบาท หรือคิดเป็นอัตรากำไรขั้นต้น 21.99% ซึ่งเติบโตใกล้เคียงกับที่บริษัทตั้งเป้าอัตรากำไรขั้นต้นให้อยู่ที่ 25% ในปีนี้